Pihlajasatu

Pihlajasatu on MTV3-kanavalla esitettävä suomalainen draamasarja, joka on spin-off saippuasarjasta "Salatut elämät". Sarjassa Ulla Taalasmaa katsoo kristallipallostaan miten asiat olisivat saattaneet mennä, jos sarjan hahmojen tarinat olisivat menneet eri tavalla kuin pääsarjassa. Sarjassa esiintyy useita pääsarjasta jo poistuneita hahmoja. Tammikuussa 2019 uutisoitiin, että "Pihlajasatu" jatkuu toiselle tuotantokaudelle kesällä 2019. Tammikuussa 2020 uutisoitiin, että "Pihlajasatu" jatkuu jälleen vuonna 2020 kolmannen kauden jaksoin.
Sarjan ensimmäisen tuotantokauden ensimmäiset neljä jaksoa kertovat Aki Nikkisen tarinasta, mikäli se olisi mennyt toisin kuin runkosarjassa. Seuraavien neljän jakson päähenkilönä on Ismo Laitela ja kahdessa viimeisessä jaksossa päähenkilönä on Kari Taalasmaa. Toisella kaudella kerrottiin Salinien ja Sievisten perheiden tarinat. Kolmannen kauden päähenkilöinä ovat Dahlia Mustavaara ja Helena Kuula.
Ensimmäinen tuotantokausi.
"Pihlajasadun" ensimmäinen tuotantokausi esitettiin kesällä 2018. Kauden päähenkilöinä olivat Aki Nikkinen, Ismo Laitela ja Kari Taalasmaa.
Juoni.
Aki Nikkisen jaksoissa on elämäänsä tyytymätön Aki, jonka tytär Alissa Nikkinen on kyllästynyt Akin valitukseen. Ulla Taalasmaa näyttää kristallipallosta Akille millaista olisi ollut, jos Aki olisi naimisissa Jenni Vainion kanssa, Akin velipuoli Markus Ekholm olisi hengissä, ja kaikki naapurit Ismo Laitelaa myöten olisivat Akin sydänystäviä.
Ismo Laitelan jaksoissa Ulla näyttää Ismolle kristallipallosta, millaista tämän elämä olisi naimisissa olevana miehenä. Vaihtoehtotodellisuudessa hänen vaimonsa on vaativa ex-naisystävänsä Salla Laitela. Ismon tytär Miia Laitela on hengissä ja palaa kotiin maailmalta uuden miesystävänsä kanssa.
Karin jaksoissa Ulla näyttää pojalleen Karille kristallipallosta, millaista tämän elämä olisi itsenäisenä, rikkaana ja aikaansaavana bisnesmiehenä, jolla naisia riittää.
Jaksot.
1 Keskikatsojamäärä ensiesityspäivänä televisiossa
Toinen tuotantokausi.
"Pihlajasadun" toinen tuotantokausi esitettiin kesä–heinäkuussa 2019. Edellisestä kaudesta poiketen tarinat eivät keskity yksittäisiin henkilöihin vaan Salinien ja Sievisten perheisiin. Kaudella on mukana myös Hollywood-uraa tehnyt Jasper Pääkkönen, joka oli mukana sarjan kuvauksissa yhden päivän ajan. Hän lahjoitti saamansa 8000 euron palkkion kokonaisuudessaan Vihtijoen uoman kunnostukseen taimenten kutupaikaksi.
Juoni.
Salinien jaksoissa Ulla löytää Aleksi Salinin auto-onnettomuudessa menehtyneen Hanna Salinin haudalta ja päätyy näyttämään Aleksille vaihtoehtoisen todellisuuden, jossa Aleksi on jälleen yhdessä Hannan kanssa ja pari on menossa naimisiin. Tulevat häät ja niiden valmistelut tuovat Helsinkiin myös pitkään Norjassa asuneen Sakun. Jukan ja Maaritin avioliitto vetelee viimeisiä, mikä on ajanut Maaritin, entisen alkoholistin, jälleen juomaan. Hanna ja Jukka tuntevat vetoa toisiinsa ja päätyvät viettämään yhteisen yön.
Sievisten jaksoissa Lasse Sievinen kohtaa asunnossaan paikalle saapuvan Ullan, ja kertoo tälle miettivänsä miten asiat olisivat menneet jos Paula-vaimo olisi vielä hengissä. Ulla kehottaa Lassea katsomaan kristallipalloon nähdäkseen toisen todellisuuden. Paula pyörittää menestynyttä kirjakustantamoa yhdessä tyttärensä Katrin kanssa ja Lasse työskentelee Pihlajakadun talonmiehenä. Perheen onnea horjuttaa Lassen ja Heli-tyttären ihastuminen talon uuteen asukkaaseen, Eva Tammiseen.
Jaksot.
1 Keskikatsojamäärä ensiesityspäivänä televisiossa
Kolmas tuotantokausi.
"Pihlajasadun" kolmas tuotantokausi esitettiin kesä–heinäkuussa 2020. Ensimmäinen jakso esitettiin MTV3-kanavalla 29. kesäkuuta 2020. Kauden päähenkilöinä olivat Inkeri Mertasen esittämä Dahlia Mustavaara ja Anneli Rannan Helena Kuula.
Juoni.
Ulla saa yhteisen illanvieton jälkeen Dahlia Mustavaaran katsomaan kristallipalloonsa. Vaihtoehtoisessa todellisuudessa Ullan ja Dahlian elämät ovat vastakohtaisia, kun Ulla elää varakasta elämää miehensä Uolevi Axelssonin kanssa ja Dahlia pyörittää kulmakauppaa Gunnarin kanssa. Mustavaarojen tyttäret ovat töissä palvelusväkenä Axelssoneilla. Axelssonien 
homoseksuaali Noel-poika on elänyt maailmalla yltäkylläistä elämää vanhempiensa rahoilla, seurustelee ranskankielisen Chirin kanssa ja palaa nyt takaisin Suomeen.
Vuosia ulkomailla ollut Helena palaa takaisin Suomeen tiedustellakseen Ullalta tietoja pojistaan Sebastianista ja Sergeistä. Vaihtoehtoisessa todellisuudessa Helena on edelleen onnellisesti naimisissa Aki Nikkisen kanssa. Sebastian on ammatiltaan poliisi ja Sergei menestynyt lakimies, mutta kärsii myös alkoholiongelmasta.
Jaksot.
1 Keskikatsojamäärä ensiesityspäivänä televisiossa